Поляна (област Силистра)
Поляна е село в Североизточна България. Намира се в община Ситово, област Силистра.

География 
Село Поляна е разположено в североизточната част на Дунавската равнина и е с надморска височина 117 m, на 27 km от Силистра и на площ от 15,556 km². Географските данни на селото са: 44.067N географска ширина и 26.983E географска дължина. Часовият пояс, към който спада и цялата страна, е GMT+2. Преобладаващи типове почви в района са излужени черноземи, тежко песъкливо-глинести, като се срещат и ерозирани черноземи.

История 
През османския период селото се нарича Ялъ̀ Чаталджа.

През Първата световна война край селото се сражава Девети конен полк. През периода 1919-1940 година селото е под румънско владение заедно с цяла Северна и Южна Добруджа. Според запазените писмени свидетелства от 150 живущи в селото български семейства преди войната поради преселване през 1929 година в Ялъ̀ Чаталджа са останали едва петнадесет, а селото възлиза на 16 къщи.

Със заповед на МЗ № 2909/обн. 31 юли 1942 г. селото се преименува на село Поляна. Устните предания разказват, че името е избрано заради благоприятните географски условия на мястото, където е разположено.

Религии 
Основната регилия е православното християнство. През годините е имало представители, които са изповядвали и други религии.

Обществени институции 
Поради малкия брой на населението селото няма кметска единица, но има кметски наместник. Към октомври 2014 година длъжността се изпълнява от Йорданка Костадинова. През 2015 г. в село Поляна се провеждат избори за кмет като за Кмет е избрана Йорданка Костадинова.

Културни и природни забележителности 
Сред културните забележителности на Поляна е читалище „Свобода“. То е известно с певческия си състав, който е носел много успехи за селото в миналото. Под дългогодишното ръководство на местната деятелка Марина Дончева певческият състав се е представял и печелил множество конкурси, състезания и надпявания. Последните награди и грамоти на състава са от съборите в Рожен през 2000 година и в Копривщица през 2002 година. Съставът вече не съществува, но разказите и спомените живеят в историята на Поляна.

Читалището разполага с библиотека с 38 единици, а се подготвя и музейна експозиция със снимки и награди на певческия състав. Читалище „Свобода“ е регистрирано под номер 1133 в Министерство на културата на Република България.

Според популярна местна легенда в могилата в началото на селото е погребан виден български управник от Средновековието.

Сред природните забележителности в Поляна са множество гори и поляни, богати на разнообразни животински и растителни видове.

Редовни събития 
Ежегодно в селото се провежда събор. Датата на събитието е различна и се определя от датата на първата събота от месец септември.

В миналото ежегодно събитие са били надбягванията с коне или т.нар. кушии, които са се провеждали на Тодоров ден. Урбанизацията на населението в последните години почти е заличила тази традиция. Напоследък такива надбягвания се организират сборно от няколко съседни села.

Личности 
 Петър Петров-Пешо Мустака (1949 – 2010)

Външни препратки 
 bg.guide-bulgaria.com
 www.citypopulation.de

Източници 

Села в област Силистра
Населени места в община Ситово